**Дәрістердің қысқаша конспектісі**

**Лексика**

Лексикология тіліміздегі сөздерді қарастырғанда, оның мағыналық жақтарын да, құрамын да, олардың шығу төркінін, тарихын да, болмаса сөздерді есепке алып, түрлі сөздіктер жасауды да, тілдегі тұрақты сөз тіркестерін де, говорлар мен жергілікті диалектілерді де, зат немесе қүбылыс ұғымының нақты бір сөзбен аталу себептерін де, жер, cy, елді мекен және py, ел, халық аттарын да, жануарлар мен зоологиялық атауларға байланысты сөздерді де қарастырады. Соған орай лексикология өз ішінен семасио¬логия, этимология, лексикография, фразеология, диалектология т.б. көптеген тарауларға бөлінеді.
Лексикологияның ең басты зерттеу объектісі — сөз. Сөзді грамматиканың негізгі салалары — морфология мен синтаксис те қарастырып зерттейді. Бірақ, лексиклогия мен грамматиканың әрқайсысы сөзді әр басқа тұрғыдан карастырады.
Сөз дегеніміз дыбыстық форма мен мағынаның тұтастығы, ақиқат заттың, құбылыстың жинақты бейнесінің белгісі. Заттың, құбылыстың бейнесі адамның миына сыртқы түйсік арқылы әсер етеді. Адам тіл арқылы, белгілі сөз арқылы ойлайды. Ойлауға қатысқан сөз мағыналы дыбыстардың жүйелі түрдегі дыбысталуы, айтылуы түрінде болады

**Сөздің тура және ауыспалы мағыналары**

Сөз дегеніміз – жеке тұрып-ақ белгілі бір мағынаны я ұғымды білдіретін тілдің бір бүтін мағыналы бөлшегі.

Сөз сөйлем ішінде келсе де, жеке күйінде тұрса да, екі мағынаға ие болады. Олар лексикалық мағына және грамматикалық мағына.

Сөздің бастапқы мағынасы **лексикалық мағына** деп аталады.

Сөздің жеке тұрғанда болсын, сөйлем ішінде басқа сөздермен қарым-қатынасында болсын, лексикалық мағынасына қосымша беретін мағынасын **грамматикалық мағына** деп атайды.

Жазып сөйлеу практикасында сөздің әр түрлі мағыналық қырлары мол жұмсалады. Көп реттерде сөз өзінің алғашқы лексикалық мағынасында қолданылып отырады. Мәселен,*«Осы сөзде патриоттық, ерлік пен батырлық жатыр»,*- дегендегі сөздердің әрқайсысы тура мағынасында берілген: *осы* – кез келген есім сөздің орнына жұмсала беретін сілтеу есімдігі; *сөз*– бір нәрсе жайында айтылған әңгіме; *патриот* - өз Отанын, елі мен жерін шынайы сүйетін, халық мүддесі үшін бар күш-жігерін, қабілетін аямайтын адам; *ерлік* – батылдық, батырлық, жүректілік; *пен* – жалғаулық шылау; *батырлық* – ержүректік, батылдық; *жатыр* – көмекші етістік мағынасында жұмсалып тұр.

Сөздің алғашқы, қалыпты мағынасын сөздің **тура мағынасы** дейміз.

Жазу, сөйлеу практикасында сөздің әр түрлі мағыналық қырлары мол жұмсалады. Көп реттерде сөз өзінің алғашқы лексикалық мағынасында қолданылып отырады. Мәселен, *сөз, қолдану, көркем, таңдау, шығарма, жеке, қызмет, тұтас, құбылыс, әсем, әлемі, сөз, ұғым, адам, сезім, ой, ана тілі, ұлт, қорғаныш, жазу, жүйе, халық, ұзақ, заң, ғылым, қызмет, білім, денсаулық, көлік, жұмыс, мектеп, оқу, ереже, кітап.*

  *Сөз әрлеу дегеніміз сөз таңдау,* *сөз қолданысы сияқты, көркем шығарма тіліндегі жеке сөздердің «қылығы»: қызметі, стильдік жүгі деген құбылысқа кіреді (Р.С.). Ана тілі – ананың тілі («Даналық сөздер»). Алыстан ауызбен сөйлесуге болмайды (А.Б.). Тіл даярлығын ұйымдастыруды қамтамасыз етуде жалпы білім беретін мектептер үлкен мүмкіндіктерге ие болып отыр («Егемен Қазақстан»)*деген сөйлемдердегі сөздердің әрқайсысы тура мағынасында  берілген.

Сөз әрдайым тура мағынасында қолданыла бермейді. Айталық, *Үйге тірек боларлық ағаш алып келді. Сенің тірегің – Қазақ тілі* – деген сөйлемдерде бірінші **тірек** сөзі құрылыс материалы ретінде өз орнында, қалыпты мағынасында қолданылып тұр. Ал екінші сөйлемдегі **тірек** ауыспалы мағынада жұмсалған. Мұнда айтушы ана тілінің кімге болмасын сүйеніш екенін эпитет арқылы жеткізген.

Сөздің алғашқы, қалыпты мағынасының ауысып қолданылуын **ауыспалы мағына** дейміз.

**Синоним**

**Синоним – айтылуы, естілуі, жазылуы әр түрлі, мағыналары жағынан бір-біріне жақын сөздер.**

**Синонимге тән негізгі белгілер:**

1) синонимдік қатарда кемінде екі сөз болуы керек;

2) синоним сөздердің мағыналары үйлес, жақын, мәндес болады;

3) синонимдер бір сөз табынан болуы тиіс;

4) синонимдер белгілі бір сөз табына тән грамматикалық тұлғада тұруы шарт;

5) бірін-бірі ауыстыратын синонимдер сөйлемнің бір-ақ мүшесінің қызметін атқаруы керек.

 **Синонимдердің жасалу жолдары**

1. Жұрнақтар арқылы жасалған синонимдер: маңыз+ды, мән+ді, мазмұн+ды; жұрт+шылық, көп+шілік.
2. Өзге тілден ауысқан сөздер арқылы жасалған синонимдер: мәселе, проблема; дәреже, атақ.
3. Жергілікті говорлар арқылы жасалған синонимдер: көлем, аумақ, мөлшер, шама, қарым (говор).

**Синонимдік қатар дегеніміз** – кемінде екі сөзден құралып, белгілі ұғымды білдіретін мәндес, мағыналас сөздердің топтары.Әрбір қатарда бір сөз басқа синонимдерге қарағанда басым айтылып, басқа сөзді өзінің төңірегіне топтауға негіз болады. Ондай сөздер синонимдік доминант (ұябасар, негізгі) деп аталады. Мысалы, *талап – ықылас, жігер, ақыл – ес, сана, ой, іріктеу –сұрыптау, таңдау, ахуал – хал, жағдай, тұрмыс, мәлімет – мағлұмат, ақпар, дерек, қағида – тұжырым, ортақ заңдылық, тиімді – пайдалы, қолйлы, ыңғайлы, жұмыс істеу – іс істеу, еңбек ету, мүдде – мақсат, тілек, арман, ақпарат – хабар, жаңалық, заңды – заң жүзінде, заң бойынша, құқық – ерік, бостандық, т.б.*

**Омоним**

Дыбысталуы бірдей, мағынасы басқа-басқа сөздерді омонимдер дейміз. Мысалы: *Біз келдік*дегендегі **біз** сөзі мен *етік тігу үшін* **біз** қажет дегендегі **біз** сөзі – дыбысталуы жағынан бірдей болғанымен, мағына жағынан бір-біріне ұқсамайтын әр басқа сөздер.

Мысалы; Ара І. Ағаш кесетін жұқа темірден жасалған құрал.

                Ара ІІ Гүл шырынынан бал жинайтын қанатты жәндік.

                Ара ІІІ Екі орта, аралық.

Көп мағыналы сөздер омонимнің бір ғана түрімен тығыз байланысты болып келеді. Тіл дамуы барысында сөз мағынасында түрлі-түрлі өзгерістер болып жатады.

Лексикалық омонимдерге тілдік құбылыстардың бірі - омофондар. Омофон дегеніміз айтылуы бірдей, бірақ жазылуы әр түрлі сөздер. Егер омонимдер айтылуы да, жазылуы да бірдей, бірақ мағыналары басқа сөздер болып келсе, ал омофондар тек айтылуы ғана бірдей, жазылуда әр түрлі таңбаланатын сөздер.

**Антоним**

**Мағыналары бір-біріне қарама-қарсы сөзді антоним дейміз. Мысалы: батыр – қорқақ, жақсылық - жамандық, күн - түн т.б.**

Сөздердің бәрі бірдей өзара мағыналас бола бермейтіні секілді кез келген екі сөз өзара қарама-қарсы мағынада келе бермейді. **Мысалы: *мемлекет, әскер, заң***деген сөздердің қарсы мәндес сөздер жоқ. Тіл-тілде көбінесе сапалық ұғымды білдіретін сөздер немесе сапалық белгісі бар сөздер өзара бір-бірімен антонимдес болып келеді.

Антоним болатын сөздердің басым көпшілігі сын есімдер. **Мысалы: *биік – аласа, көп – аз, жақсы – жаман т.б.***

Зат есімдерден антоним болатындар бірен-саран ғана. Соның өзінде олардың мағынасынан сапалық белгінің нышаны аңғарылады.**Мысалы: *бейбітшілік – соғыс, өтірік – шын, пайда – зиян т.б.***

Туынды зат есімдерден жасалған антонимдердің де, туынды етістіктерден жасалған антонимдердің де негізгі  түбірі сапалық ұғымды білдіретін сөздер болып келеді. **Мысалы: *тарлық – кеңдік, жақсылық – жамандық, арзандау – қымбаттау, жаңару – ескіру т.б.***

Үстеу сөздерден жасалған санаулы ғана антонимдер бар. **Мысалы: *жоғары – төмен, ерте – кеш, ілгері –кейін т.б.***

Қарама-қарсы мағынада берілген сөздердің барлығы антоним бола бермейді. **Мысалы: *таулы (тауы бар жер) – таусыз (тауы жоқ жер), көк (көк түсті) – көк емес*** деген сөздер антоним болмайды. Антоним болу үшін тек мағыналарының қарама – қарсы болғаны жеткіліксіз, сонымен қатар, олардың түбірлері де әр түрлі болуы керек**. Мысалы: *күн – түн, оңай – қиын, түзу – қисық т.б.***

**Көп мағыналы сөздер**

Тіліміздегі кейбір сөздер бірнеше мағынада қолданыла береді.  Белгілі бір сөзді көп мағыналы сөз деп атау үшін, ол сөздің әр түрлі контексте келуіне қарай, біріншіден, мағыналарының арасында сәл де болса айырмашылық болу керек, екіншіден, ол мағыналар арасында өзара байланыс, жақындық болуы қажет. Қазақ тілінің ежелден бергі байырғы төл сөздері, негізінен, көп мағыналы болып келеді.

Мысалы, *адамның басы, таудың басы, бұлақтың басы, жұмыстың басы* деген сөздердегі **бас**сөзі біріншісінде ғана өзінің тура мағынасында тұр да, қалғандарында бұл сөз әр түрлі мағыналық реңкте пайдаланылған. Бірақ әрқайсысындағы **бас**сөзінің мағыналары арасында жақындық, мағыналық байланыс бар 1) адамның дене мүшесі, 2) таудың шыңы, ең биік жері, 3) бұлақтың шығар жері, 4) іс-әрекет болып жатқан жер т.б. мағыналарында жұмсалады. Әрине, бұл мағыналардың бір-бірімен байланысы бар. Міне, сөздердің осындай бірнеше мағынада қолданылуын сөздің **көп мағыналылығы** немесе**полисемия** деп атайды.

**ҚАЗАҚ ТІЛІНІҢ СӨЗДІК ҚҰРАМЫ**

**СӨЗДІК ҚОР**

Сөздік құрам-халықтың тұрмыс-тіршілігі, кәсібі, мәдениеті, таным-түйсігін танытатын барлық сөздердің жиыны. Сөздік құрамдағы сөздер қолданылу мақсатына қарай ***жиі*** қолданылатын сөздер (жалпы қолданыстағы сөздер) және ***сирек***  қолданылатын сөздер (қолдану аясы шектеулі сөздер) болып екіге бөлінеді.

**Сөздік қор**

Сөздік қор- ғасырлар бойы қолданылып келе жатқан қазақтың байырғы төл сөздері. Сөздік қордағы сөздер жалпы халыққа түсінікті болады және олар әдеби тілге жатады. Оған зат, сын-сапа, сан, қимыл, мезгіл атаулары т.с.с.жатады.

Негізгі сөздік қор мен құрамның арақатынасы

Негізгі сөздік қор мен сөздік құрам бір-бірін толықтырып, жаңартып отырады. Тіл дамуының бір кезеңіндегі негізгі сөздік қорға енген сөздер, оның екінші бір кезеңінде сөздік құрамға ауысады. Мысалы, шидем, асадал, қорамсақ т.б. сөздер бір кезде халық өмірінде аса қажет ұғымдарды білдіріп,негізгі сөздік болса, жаңа заманда ол ұғымдар ескіріп, қолданылмауына байланысты сөздік құрамға ауысып, оның пассив қабатынан орын алды.

Негізгі сөздік қордың сөз тудыруға ұйтқы болатын қызметінің арқасында сөздік құрам үнемі жетіліп, толығып отырады.

Түркі тілдеріне ортақ сөздер

 Түркі тілдеріне ортақ сөздерге бір кездегі жалпытүркілік көне лексикадан сақталып қалған осы күні түркі тілдерінің бәрінде кездесетін сөздер жатады. Сондықтан олар жалпытүркілік сөздер деп аталады.

Қазақтың байырғы төл сөздері

Байырғы төл сөздер сөздік құрамның сан жағынан ең мол құрылымдық грамматикалық сипаты жағынан алуан түрлі қабатына жатады. Байырғы лексиканың негізінде түркі тілдеріне ортақ сөздер жатады. Оған қазақ тілінің негізгі сөздік қорына кіретін сөздер түгелдей дерлік кіреді.

**Басқа тілден енген сөздер**

Тілдің сөздік құрамының толығып кемелденуі бір ғана өзінің ішкі мүмкіншіліктері арқылы болып қоймайды. Сонымен қатар өзінде жоқ сөзді өзге тілдерден ауысып алу арқылы да тіл өзінің құрамын байытып, жетілдіріп отырады.

Тіл-тілде басқа тілден енген сөздер ішкі және сыртқы себептерге байланысты пайда болады.

Сыртқы себептер дегеніміз сөз алушы халықтың басқа халықтармен  байланысынан пайда болатын сөз ауысу процестері.

Берілген мәтіндерде араб, парсы, орыс тілінен енген сөздер кездеседі. Атап айтсақ: ***дүние, темір, тәжірибе, қасиет, қоғам, руда, металл, миллион, республика, президент, психология, фосфорит т.б.***

**Жалпылама лексика**

**Жалпылама лексика адам баласының күнделікті күнкөріс тіршілігіне ең қажетті заттар мен құбылыстарға қатысты жалпы танымал сөздерді қамтиды. Бұлар бір тілде сөйлейтін адамдардың бәріне түсінікті ортақ болғандықтан жалпылама лексика деп аталады.**

**ҚОЛДАНУ АЯСЫ ШЕКТЕУЛІ СӨЗДЕР**

(қолдау өрісі тар лексика)

|  |  |  |  |
| --- | --- | --- | --- |
|  | ***Түрі*** | ***Ереже***  | ***Мысал***  |
|  | **Көнерген сөз** | Қазіргі уақытта қолданыстан шығып қалған, мағынасы көмескіленген сөз. Оның екі түрі бар: **архаизм** және **тарихи сөз**. |
|  | **Архаизм**  | Тұрмыс-тіршілікте әр дәуірде өзгеріп, әртүрлі сөздермен ауысып отыратын, ескірген сөз. | **Мата:** торқа, дүрия, патсайы.**Дәстүр:** әмеңгер, барымта.**Тұрмыста:** жаппа, сәукеле. |
|  | **Тарихи сөз (**историзм**)** | Белгілі бір дәуірде қолданылғанмен, қазір қолданудан шығып қалған сөздер. | Ханзада, нөкер, батырақ, қарауыл, керуен, би, болыс, жүз басы. |
|  | **Жаңа сөз** (неологизм) | Ғылым мен техниканың дамуына байланысты қолданысқа енген тілдегі жаңа сөздер. | **Жаңа сөз** **Бұрынғы атауы**Кеден таможняҰшақ самолетҒарыш космосҮнтаспа кассетаҚұжат документҒаламтор интернет |
|  | **Кәсіби сөз** | Кәсіп, шаруашылық, өнер түрлеріне қатысты сөздер | Қоза, сота, әңгелек, мұрап. |
|  | **Диалект сөз****Кірме сөз****Термин сөз** | Белгілі бір аймақта тек ауызекі тілде ғана қолданылатын сөз.Диалект сөздер уақыт өте келе әдеби тілге еніп, жалпыхалықтық тілге айналады.Қазақ тіліне шет тілінен енген сөз. Кірме сөз тілдің сөздік құрамын байытады. Кірме сөзге көбіне буын үндестігі сақталмайды. (кітап, театр). Кірме сөздер қазақ тіліне орыс, араб, парсы, моңғол тілдерінен енгенҒылым, техника, спорт, мәдениет, саясат т.б.салаларға жататын сөз. Термин сөздердің басты белгісі- тура мағыналы сөз болуы. Термин сөз бір ғана мағынаны білдіреді және ол мағына тұрақты болады. | Диалект сөз Әдеби сөзАзанда таңертеңСым шалбарБәдірен қиярЖар қабырға Арасан суы, зейнет, жейде, зайырлы, ұжым, кеден, үшем т.б. Пияз Қалам, ғұлама, мұғалім (араб тілінен енген) ұлыс, нөкер, жасақ. (монғол), кино, парта, үтік, шәйнек, сіріңке, кереует, цирк, жәшік, вокзал, тәрелке, сөмке, кәмпит,компьютер(орыс), дос, тақта, нан, апта, пайғамбар, наурыз, бақ. (парсы)**Тіл білімі:** дыбыс, әріп, фонетика, лексика т.б.**Физика:** оптика, энергия, қуат, күш, тартылыс заңы, атом т.б. |

.

**Кәсіби сөздер**

Кәсіби сөздер деп белгілі кәсіпке байланысты қалыптасқан терминдерді атайды.

Енді бір жағынан кәсіби сөздер белгілі бір шаруашылық ұғымдарының атауы ретінде ғылыми терминдерге өте жақын. Сондықтан да бау-бақша, мақта, күріш, мал өсіру, аң аулауға, құрылысқа байланысты терминдердің дені сол шаруашылыққа байланысты кәсіби сөздерден жасалады.

Құрылысқа байланысты кәсіби сөздерге мыналар жатады. **Мысалы: *қыш, кесек, құм, тас, күрек, саман, кірпіш, балшық, лай, сылақ, әк т.б.***

**Неологизмдер**

Неологизмдер**-** өндіріс пен ғылымның, мәдениет пен шаруашылықтың түрлеріне байланысты тілде жаңадан пайда болған және көпшілік арасында толық қалыптаспаған жаңа сөздер. Мысалы: *экология-тіршілік ортасы, ғаламшар - әлем, коммуникация - байланыс желісі, ақпарат - информация, рекреация - демалу, конвенция - мемлекеттердің өзара келісімі, сарапшы-эксперт, т.б.*

Сөздердің стильдік қызметіне байланысты түрлері.

Сөйлеу я жазу үстінде сөз қалай болса солай қолданылмайды. Адам қашанда өзінің айтайын деген ойына, мақсатына лайық сөздерді халықтық лексикадан іріктеп,талғап қолдануға тырысады. Сөздердің күнделікті ауызекі сөйлеу тілінде айтылуы мен жазба тілде қолданылуы бірдей емес. Жазба тілде ой әр стильдің өзіне тән, оған телінді сөздерімен жүйеленіп, бір беткей баяндалып отырса, сөйлеу тілінде тыңдаушыларға лайықталып, жазба тілдік үлгіден ауытқып отырады.

 Стиларалық бейтарап лексика

Стиларалық бейтарап лексикаға функционалдық стильдердің ешқайсысына да жатқызуға болмайтын сөздер жатады. Мысалы, нақты заттар мен құбылыстарды білдіретін , сапа,белгі қасиетті білдіретін , қимыл әрекетті білдіретін сөздер.

 Сөйлеу тілінің лексикасы

Сөйлеу тілі лексикасына функционалдық сөйлеу стиліне тән сөздер жатады. Сөйлеу лексикасының өзіндік ерекшелігі бар: адамның күнделікті тікелей қарым-қатынасы кезінде еркін сұқбат әңгіме үстінде қолданылады, алдын-ала дайындықсыз сөйлеу үстінде әңгіме желісіне қарай туып отырады, тақырыптық аясы өте кең.

Кітаби лексика

Кітаби лексика дегеніміз әдеби лексика. Әдеби тіл дамуының барлық дәуірлерінде әдеби лексика бірдей болуы мүмкін емес, сол себепті ол өзінің даму, қалыптасу,тенденциясына қарай іштей жіктеліп отырады.қазақ тіліндегі кітаби лексика тарихи және қазіргі тұрғыдан екі салаға бөлінеді: ескі дәуірдегі кітаби лексика және қазіргі кітаби лексика

 Мақал -мәтел

Мақал-мәтелдерден халықтың ой-санасы, дүниеге көзқарасы, ақыл- өнегесі мол көрініс тапқан. Мақал-мәтелдер ой дәлдігімен, мазмұн тереңдігімен, түр жағынан ықшамдылығымен ерекшеленеді. Онда өмірдің сан алуан салалы құбылыстарына баға беріліп, ой түйінделіп, халықтың ғасырлар бойғы тәжірибесі негізінде пікір айтылады.
Халық терең ойды аядай қалыпқа сыйғызып, шебер беруге тырысқан. Сөйтіп, «тоқсан ауыз сөздің тобықтай түйінін» жинақтап, қорытып береді. Онда халық тарихы, әлеуметтік тіршілігі, ақыл-өнегесі кең көрініс тапқан.
Мақал менен мәтелдерде халқымыз жақсылық пен жауыздықты, адамдық пен арамдықты, еңбеккерлік пен еріншектікті, жомарттық пен сараңдықты салыстыра сөз етеді, жамандық пен жауыздық қылықтардың барлығын батыл сынап, бүкіл жұртшылыққа адамгершілікке тән мінез, қылықтардың барлығын ұсынады.
Өкінішке орай ғылым мен техниканың дамуына байланысты біз дайын құндылықтарға әбден үйреніп, төселіп кеттік. Олар – әлемдік ғаламтор өнімдері, электрондық өнімдер, т.б. Сөз жоқ бұл құндылықтардың да өмірде алатын орны зор. Дегенмен, адамдардың арасындағы «тірі» қарым-қатынасқа жетпейді. Көпшілігіміздің сөйлеу мәдениетіміз, сөздік қорымыз, ұтқыр, ойлы сөйлеу шеберлігіміз кемшін түсіп жататыны жасырын емес. Сондықтан халқымыздың мақал-мәтелдерінің тақырыптарын, мән-мағынасын зерттеп, зерделеуді осы зерттеу жұмысымның өзекті мәселесі ретінде алдық. Себебі ата-бабаларымыз тобықтай түйінмен-ақ адамға дұрыс жол сілтей алған. Мақалдар мен мәтелдерде адамның жан-жақты тәрбие алуына үлкен мән берген, тәлім-тәрбиені мақал-мәтел арнасына шеберлікпен сыйғыза білген. Мақалдар мен мәтелдерд тапқырлыққа баулиды, шеберлікке, шығармашылыққа бастайды, көркем сөз табиғатына жетелейді әрі ұшқыр, көңілге қонымды, ойлы, бейнелі сөйлеуге үйретеді, сөйлеу мәдениетін дамытады.